CELEX: 32018D0115
Language: ro
Date: 2018-01-24 00:00:00
Title: Decizia de punere în aplicare (UE) 2018/115 a Comisiei din 24 ianuarie 2018 de modificare, în ceea ce privește poziționarea Centrului de monitorizare a securității Galileo, a Deciziei de punere în aplicare (UE) 2016/413 de stabilire a poziționării infrastructurii terestre a sistemului constituit în cadrul programului Galileo și de prevedere a măsurilor necesare pentru a asigura funcționarea acestuia, și de abrogare a Deciziei de punere în aplicare 2012/117/UE (Text cu relevanță pentru SEE. )

25.1.2018   
            
            
               RO
            
            
               Jurnalul Oficial al Uniunii Europene
            
            
               L 20/14
            
         DECIZIA DE PUNERE ÎN APLICARE (UE) 2018/115 A COMISIEI
   din 24 ianuarie 2018
   de modificare, în ceea ce privește poziționarea Centrului de monitorizare a securității Galileo, a Deciziei de punere în aplicare (UE) 2016/413 de stabilire a poziționării infrastructurii terestre a sistemului constituit în cadrul programului Galileo și de prevedere a măsurilor necesare pentru a asigura funcționarea acestuia, și de abrogare a Deciziei de punere în aplicare 2012/117/UE
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1285/2013 al Parlamentului European și al Consiliului din 11 decembrie 2013 privind punerea în aplicare și exploatarea sistemelor europene de radionavigație prin satelit și de abrogare a Regulamentului (CE) nr. 876/2002 al Consiliului și a Regulamentului (CE) nr. 683/2008 al Parlamentului European și al Consiliului (1), în special articolul 12 alineatul (3), litera (c),
   întrucât:
   
               (1)
            
            
               În anexa la Decizia de punere în aplicare (UE) 2016/413 a Comisiei (2) se prevede că Centrul de monitorizare a securității Galileo (GSMC) va fi împărțit în două locații și că acesta va fi instituit în mod progresiv în Franța și în Regatul Unit.
            
         
               (2)
            
            
               La 29 martie 2017, Regatul Unit a notificat Consiliului European intenția sa de a se retrage din Uniunea Europeană, în conformitate cu articolul 50 din Tratatul privind Uniunea Europeană. Or, GSMC ar trebui să fie situat pe teritoriul unui stat membru al Uniunii, din motive care țin de siguranța Uniunii și a statelor sale membre, ținând seama în special de normele de protecție a informațiilor clasificate și de restricțiile la export pentru echipamentele criptografice și tehnologia PRS.
            
         
               (3)
            
            
               În orientările sale, adoptate la 29 aprilie 2017 ca urmare a notificării transmise de Regatul Unit, Consiliul European a indicat că problema viitorului sediu al instalațiilor Uniunii situate în Regatul Unit ar trebui să fie soluționată cu rapiditate și că este necesar să se faciliteze transferul acestora. Prin urmare, este important să se prevadă fără întârziere transferul GSMC situat în Regatul Unit către teritoriul unui alt stat membru al Uniunii.
            
         
               (4)
            
            
               În consecință, în temeiul articolului 12 din Regulamentul (UE) nr. 1285/2013, Comisia a lansat o procedură de selecție deschisă și transparentă pentru a determina noua poziționare a GSMC, situat până în prezent în Regatul Unit. Această procedură s-a desfășurat în două etape, Comisia adresând, într-o primă etapă, o cerere de exprimare a interesului către statele membre, apoi, într-o a doua etapă, invitând statele membre candidate să prezinte propuneri detaliate.
            
         
               (5)
            
            
               Drept concluzie a procedurii de evaluare, propunerea Spaniei se dovedește a fi cea mai bună pe baza criteriilor de evaluare selectate, luând în considerare relevanța soluției tehnice propuse pentru punerea la dispoziție a instalațiilor și furnizarea serviciilor esențiale pentru funcționarea centrului, precizia determinării și a gestionării riscurilor, în special a riscurilor legate de siguranță și de constrângerile de ordin temporal, acceptarea de către Spania a condițiilor acordului de stabilire care urmează a fi încheiat cu Comisia și acordarea de avantaje suplimentare, nivelul de detaliere și de transparență în descrierea costurilor de construcție și de funcționare ale centrului, precum și condițiile financiare avantajoase ale propunerii pentru bugetul Uniunii. Prin urmare, se cuvine să se aleagă propunerea Spaniei.
            
         
               (6)
            
            
               Centrul ar trebui să fie instituit în martie 2018 cu instalații reduse, pentru a fi în măsură să asigure cât mai rapid posibil rolul de centru de asistență față de centrul principal situat în Franța, punerea în aplicare completă urmând să aibă loc în martie 2019. De asemenea, acesta ar trebui să facă obiectul unui acord de stabilire cu Spania.
            
         
               (7)
            
            
               Anexa la Decizia de punere în aplicare (UE) 2016/413 ar trebui modificată în consecință.
            
         
               (8)
            
            
               Este, de asemenea, necesar să se modifice textul anexei la Decizia de punere în aplicare (UE) 2016/413 pentru a ține seama de faptul că instituirea Centrului de monitorizare a securității Galileo situat în Franța a fost încheiată cu succes în 2017.
            
         
               (9)
            
            
               Măsurile prevăzute în prezenta decizie sunt conforme cu avizul comitetului instituit în temeiul articolului 36 alineatul (1) din Regulamentul (UE) nr. 1285/2013,
            
         ADOPTĂ PREZENTA DECIZIE:
   Articolul 1
   În anexa la Decizia de punere în aplicare (UE) 2016/413, în rândul referitor la Centrul de monitorizare a securității Galileo (GSMC), în coloana „Poziționarea și măsurile de instituire pentru a asigura funcționarea”, textul: „Centrul de securitate Galileo, împărțit în două locații, ar trebui să fie instituit în mod progresiv în Franța și în Regatul Unit. Instituirea centrului respectiv a început în 2013 și ar trebui să se încheie în 2017. Ea a făcut obiectul acordurilor semnate în 2013 cu Franța și Regatul Unit.” se înlocuiește cu următorul text: „Centrul de monitorizare a securității Galileo, împărțit în două locații, ar trebui să fie instituit în Franța și în Spania. Instituirea sitului din Franța este încheiată din 2017 și a făcut obiectul unui acord semnat în 2013 cu Franța. Instituirea sitului din Spania va începe în martie 2018 cu instalații reduse și ar trebui să fie încheiată pe deplin în martie 2019. Ea ar trebui să facă obiectul unui acord care urmează să fie semnat cu Spania în 2018.”
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 24 ianuarie 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 1.
   
      (2)  Decizia de punere în aplicare (UE) 2016/413 a Comisiei din 18 martie 2016 de stabilire a poziționării infrastructurii terestre a sistemului constituit în cadrul programului Galileo și de prevedere a măsurilor necesare pentru a asigura funcționarea acestuia, și de abrogare a Deciziei de punere în aplicare 2012/117/UE (JO L 74, 19.3.2016, p. 45).